Σας γνωστοποιούμε ότι στο ΦΕΚ Β΄ 455/06-02-2021 δημοσιεύτηκε η με αρ. πρωτ. 14109/ΓΔ4/05-02-21 Κ.Υ.Α. με θέμα "**Σύσταση και συγκρότηση πενταμελούς επιτροπής για μαθητές/τριες που συνοικούν με άτομα που πάσχουν από σοβαρό/ά υποκείμενο/α νόσημα/τα, προκειμένου οι μαθητές/τριες αυτοί να συμμετάσχουν στην εξ αποστάσεως εκπαίδευση**".

Σύμφωνα με την ανωτέρω Υπουργική Απόφαση:

1. Συγκροτείται κεντρικά πενταμελής επιτροπή για μαθητές/τριες που συνοικούν με άτομα που πάσχουν από σοβαρό/ά υποκείμενο/α νόσημα/τα, προκειμένου οι μαθητές/τριες αυτοί να συμμετάσχουν στην εξ αποστάσεως εκπαίδευση.
2. **Οι Διευθυντές/τριες των σχολικών μονάδων ενημερώνουν τους μαθητές/τριες που δεν πάσχουν οι ίδιοι/ίδιες από κάποιο σοβαρό νόσημα πλην όμως συνοικούν με άτομα, τα οποία ανήκουν σε ομάδες αυξημένου κινδύνου σχετικά με τη λοίμωξη COVID - 19** (οι σχετικές ομάδες καταγράφονται στο παρόν ΦΕΚ και στο ΦΕΚ 4011) όσον αφορά στη δικαιολόγηση των απουσιών μετά από απόφαση της παραπάνω επιστημονικής Επιτροπής και την ένταξή τους στην εξ αποστάσεως εκπαίδευση.
3. Στη συνέχεια, οι κηδεμόνες και οι συγγενείς μέχρι δευτέρου βαθμού ευθέως ή εκ πλαγίου των μαθητών/τριών, υποβάλλουν στη διεύθυνση της οικείας σχολικής μονάδας, με κάθε πρόσφορο μέσο, **αίτηση - υπεύθυνη δήλωση** της παρ. 4 του άρθρου 8 του ν. 1599/1986 **περί δικαιολόγησης των απουσιών** κατά το πρώτο τετράμηνο λόγω συνοικήσεως με άτομο ή άτομα που πάσχει/ουν από σοβαρά υποκείμενα νοσήματα, όπως τούτα περιγράφονται, όχι περιοριστικά, στο άρθρο 2.
4. Μαζί με την ως άνω αίτηση - υπεύθυνη δήλωση **οι παραπάνω ενδιαφερόμενοι/ες προσκομίζουν σε σφραγισμένο φάκελο το σύνολο των δικαιολογητικών που έχουν εκδοθεί από δημόσιες δομές πρωτοβάθμιας και δευτεροβάθμιας υγείας που αποδεικνύουν ότι το συνοικούν με αυτούς πρόσωπο πάσχει από σοβαρό ή σοβαρά υποκείμενα νοσήματα του άρθρου 2.** Παράλληλα, προσκομίζεται εκ μέρους των συνοικούντων προσώπων **υπεύθυνη δήλωση** της παρ. 4 του άρθρου 8 του ν. 1599/1986, δια της οποίας δηλώνουν ότι επιθυμούν η Επιτροπή του άρθρου 1 να προβεί στην επεξεργασία των φακέλων τους για τους σκοπούς που αναφέρονται στην περίπτωση α του άρθρου 1. (Σύνολο: **2 υπεύθυνες δηλώσεις** και έναν σφραγισμένο φάκελο με τα ιατρικά δικαιολογητικά τον οποίο θα ανοίξει μόνο η Επιτροπή ).
5. Τέλος, **οι παραπάνω φάκελοι με τα δικαιολογητικά αποστέλλονται με ευθύνη του/της Διευθυντή/τριας της οικείας σχολικής μονάδας σφραγισμένοι και χωρίς καθυστέρηση στη Διεύθυνση Πρωτοβάθμιας Εκπαίδευσης, η οποία και θα τους αποστείλει στην Επιτροπή** του άρθρου 1.
6. **Οι ανωτέρω μαθητές/τριες μετά την απόφαση της παραπάνω Επιτροπής** -η οποία αποστέλλεται στη σχολική μονάδα μέσω της οικείας Διεύθυνσης Εκπαίδευσης- **δύνανται να παρακολουθούν μαθήματα εξ αποστάσεως εκπαίδευσης** κατά τις κείμενες διατάξεις και δικαιολογούνται οι απουσίες που έχουν κάνει κατά το πρώτο τετραμήνο του σχολικού έτους 2020-2021.

**Η ανωτέρω διαδικασία δύναται να ξεκινήσει άμεσα.**